Komisijos sprendimas
2003 m. vasario 27 d.
nustatantis transporto priemonių sudėtinių dalių ir medžiagų kodavimo standartus pagal Europos Parlamento ir Tarybos direktyvą 2000/53/EB dėl eksploatuoti netinkamų transporto priemonių
(pranešta dokumentu Nr. C(2003) 620)
(tekstas svarbus EEE)
(2003/138/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. rugsėjo 18 d. Europos Parlamento ir Tarybos direktyvą 2000/53/EB dėl eksploatuoti netinkamų transporto priemonių [1], ypač į jos 8 straipsnio 2 dalį,
kadangi:
(1) Pagal Direktyvą 2000/53/EB Komisija turi nustatyti sudėtinių dalių ir medžiagų kodavimo standartus, kuriuos turi naudoti medžiagų bei įrangos gamintojai, visų pirma siekiant, kad būtų lengviau identifikuoti tas sudėtines dalis ir medžiagas, kurios tinka pakartotiniam naudojimui ir utilizavimui.
(2) Atsižvelgiant į praktinę patirtį, įgytą perdirbant ir utilizuojant eksploatuoti netinkamas transporto priemones, reikėtų nustatyti naujus kodavimo standartus.
(3) Šiame sprendime numatytos priemonės atitinka Direktyvos 2000/53/EB 11 straipsnyje nurodyto Komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeidžiant Direktyvos 2000/53/EB 3 straipsnio 3 dalies, valstybės narės imasi reikiamų priemonių, skirtų užtikrinti, kad gamintojai kartu su medžiagų ir įrangos gamintojais transporto priemonių sudėtinių dalių ir medžiagų ženklinimui ir identifikavimui naudotų šio sprendimo priede nurodytą ISO sudėtinių dalių ir medžiagų kodavimo standartų nomenklatūrą.
2 straipsnis
Po dvejų metų nuo šio sprendimo įsigaliojimo, atsižvelgiant į praktinę patirtį, įgytą perdirbant ir utilizuojant eksploatuoti netinkamas transporto priemones, šis sprendimas turi būti iš naujo išnagrinėtas siekiant, jeigu reikia, nustatyti kitoms medžiagoms skirtus sudėtinių dalių ir medžiagų kodavimo standartus.
3 straipsnis
Šis sprendimas taikomas nuo 2003 m. liepos 1 d.
4 straipsnis
Šis sprendimas skirtas valstybėms narėms.
Priimta Briuselyje, 2003 m. vasario 27 d.